কিন্তু না-বুঝে ব্যবহার এবং খারাপ উদ্দেশ্যে ব্যবহারের কারণে এসব সোশ্যাল মিডিয়ার মাধ্যমে আমরা লাভের চেয়ে ক্ষতির সম্মুখীন হচ্ছি বেশি। খুব কমসংখ্যক ব্যবহারকারী ফেসবুক বা সামাজিক যোগাযোগ মাধ্যম পুরোপুরি সঠিকভাবে ব্যবহার করছেন। নিজেদের কর্মক্ষেত্রের সঙ্গে সামঞ্জস্য রেখে ব্যবহার করছেন, পেশাগত সুবিধা গ্রহণ করছেন কিংবা সামাজিক যোগাযোগ মাধ্যমের যথাযথ ব্যবহার নিশ্চিত করতে পারছেন- এমন ব্যবহারকারী বাংলাদেশে খুব কম। বাকীদের মধ্যে বড় একটি অংশ সামাজিক যোগাযোগ মাধ্যম বলতে ‘ফেসবুক’ বুঝেন। এদের মধ্যে আবার বড় একটি অংশ কিছু না বুঝেই ফেসবুক চালান। সচেতন ফেসবুক ব্যবহারকারী অবশ্যই রয়েছে ঢাকায়। কিন্তু খারাপ উদ্দেশ্যে ফেসবুক ব্যবহার করেন, এমন মানুষের সংখ্যাও কম নয়। এদের দ্বারা অন্যেরা ক্ষতির সম্মুখীন হন। এদের কাছে ফেসবুক কিংবা অনলাইন হচ্ছে প্রতারণা ও মন্দ কাজের একটি মাধ্যম। আবার মাত্রাতিরিক্ত ফেসবুক আসক্তি আমাদের আত্মকেন্দ্রিক করে তুলছে। সামাজিক সময় হারিয়ে যাচ্ছে এসবের প্রভাবে।